SET ปิดลบ 4 จุด เซ่นแรงขายทำกำไร “กลุ่มรพ.” สัปดาห์หน้าเสี่ยงอ่อนตัวต่อ
SET ปิดลบ 4.39 จุด อ่อนตัวลงจากแรงขายทำกำไรกลุ่มการแพทย์-โรงพยาบาล ซึ่งกลุ่มพลังงาน-เดินเรือ-ปิโตรฯยังบวกได้แม้การฟื้นตัวของการบริโภคยังไม่ชัดเจน คาดสัปดาห์หน้าตลาดฯเสี่ยงอ่อนตัวลง ให้มีแนวรับ 1,480-1,500 แนวต้าน 1,535-1,550 จุด
13 ส.ค. 2564

นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) กล่าวว่า ตลาดหุ้นไทยวันนี้อ่อนตัวลงจากแรงขายทำกำไรกลุ่มการแพทย์และโรงพยาบาล แม้แนวโน้มไตรมาส 3/64 จะดีแต่ปีนี้มีปัจจัยพิเศษจากสถานการณ์แพร่ระบาดไวรัสโควิด-19 ทำให้มองปี 65 อาจชะลอตัว อย่างไรก็ดีมีแรงซื้อหุ้นขนาดใหญ่ในกลุ่มโรงพยาบาลที่ยังฟื้นตัวน้อย
นอกจากนี้ ตลาดบ้านเรายังอยู่ในช่วงใกล้สิ้นสุดการประกาศงบฯที่จะครบกำหนดวันที่ 17 ส.ค.นี้ หลังจากนี้ก็มองงบฯไตรมาส 3/64 มีโอกาสชะลอตัวลงรับผลกระทบสถานการณ์โควิด-19 รุนแรงต่อเนื่อง แต่กลุ่มพลังงาน, เดินเรือ และปิโตรเคมี ยังเป็นบวก แม้ว่าการฟื้นตัวของการบริโภคในครึ่งปีหลัง (H2/64) ยังไม่ชัดเจน แต่หุ้นอิงปัจจัยภายนอก Valuation ยังไม่แพง เพียงแต่กำไรในช่วงครึ่งปีหลังน่าจะอ่อนลง พร้อมมองดัชนีฯมีโอกาสลงมาแถว 1,480-1,500 จุด ซึ่งเป็นจุดน่าซื้อ จึงยังไม่ต้องรีบร้อนเข้ามาลงทุน แต่สามารถเล่นเก็งกำไรหุ้นรายตัวไปก่อนได้
แนวโน้มการลงทุนในสัปดาห์หน้า นายกิจพณ กล่าวว่า ตลาดฯมีความเสี่ยงอ่อนตัวลงหลังสิ้นสุดการประกาศงบฯ โดยให้ติดตาม GDP ของไทยงวดไตรมาส 2/64 พร้อมให้แนวรับ 1,480-1,500 จุด ส่วนแนวต้าน 1,535-1,550 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่ 
PTT มูลค่าการซื้อขาย 2,593.42 ล้านบาท ปิดที่ 35.00 บาท เพิ่มขึ้น 0.50 บาท
BANPU มูลค่าการซื้อขาย 2,383,36 ล้านบาท ปิดที่ 13.50 บาท ลดลง 0.10 บาท
KBANK มูลค่าการซื้อขาย 2,198.20 ล้านบาท ปิดที่ 103.50 บาท ลดลง 1.50 บาท
GULF มูลค่าการซื้อขาย 2,115.60 ล้านบาท ปิดที่ 37.75 บาท ราคาไม่เปลี่ยนแปลง
INTUCH มูลค่าการซื้อขาย 2,059.70 ล้านบาท ปิดที่ 72.75 บาท ลดลง 0.25 บาท